Majlis Daerah Kampar

Majlis Daerah Kampar atau singkatannya MDKpr merupakan salah satu kerajaan tempatan yang terdapat di negeri Perak. Kedudukan MDKS adalah sangat strategik iaitu di tengah tengah laluan antara utara dan selatan dan bersempadankan kawasan Batu Gajah (Daerah Kinta) dan Tapah (Daerah Batang Padang).

 Sejarah dan Latar Belakang 
Asalnya dikenali sebagai Majlis Daerah Kinta Selatan, ia diwartakan sebagai sebuah kerajaan tempatan pada 1 Disember 1979 dengan berkuatkuasanya Warta Kerajaan PK.PU bertarikh 24 Mac 1981 dengan menggabungkan dan menggantikan Lembaga Bandaran Kampar, Majlis Tempatan Gopeng, Majlis Tempatan Jeram dan Majlis Tempatan Malim Nawar. Ia meliputi seluruh kawasan daerah kecil Kampar yang merupakan sebahagian daripada daerah Kinta ketika itu.

Selaras dengan pengisytiharan Kampar sebagai daerah penuh pada 25 Februari 2009, ia dinamakan semula sebagai Majlis Daerah Kampar bagi mencerminkan status baru kawasan tersebut.

Kawasan MDKpr meliputi kawasan seluas 109.65 kilometer persegi atau 10,965 hektar dan kawasan ini dibahagi kepada dua kawasan utama iaitu:

 Kawasan Operasi.  Kawasan ini meliputi 23.37 kilometer persegi yang terdiri daripada 11 kawasan utama iaitu:

Kampar
Gopeng
Malim Nawar
Mambang Diawan
Tronoh Mines
Kuala Dipang
Jeram
Sungai Siput
Lawan Kuda
Kopisan
Taman Kinta
Kota Baharu
Kawasan Kawalan. Kawasan ini merupakan kawasan yang dikawal pembangunannya dan meliputi 82.28 kilometer persegi.

 Kependudukan 
Berdasarkan banci penduduk dan perumahan pada 1991, jumlah penduduk di Kampar, salah satu bandar di Kinta Selatan ialah 70,647 orang. Oleh data ini telah berusia lebih 10 tahun, maka maklumat berikut adalah tidak tepat. Bilangan penduduk kini telah bertambah berikutan banyak projek perumahan dan perindustrian di kawasan Gopeng dan Kampar. Selain itu, kewujudan universiti dan kolej di Kinta Selatan dilihat antara penyebab bertambahnya penghuni Kinta Selatan.

 Aktiviti utama penduduk 
Peneroka dan penempatan awal Kampar mempunyai kaitan dengan penemuan bijih timah, oleh yang demikian apabila mengkaji sejarah Kampar tidak akan lari dari sejarah bijih timah itu sendiri. Lantaran itu tidak hairanlah ada pendapat yang mengatakan bahawa Kampar dibangunkan di atas bijih timah dan sehingga kini kegiatan melombong bijih timah masih lagi beroperasi walaupun ia mulai berkurangan akibat kejatuhan harga dalam pasaran. 

Aktiviti awal perlombongan di jalankan secara mendulang di tebing-tebing Sungai Kranji dan Sungai Kampar serta di kawasan lembah yang berair. Kegiatan mendulang ini kebanyakannnya dilakukan oleh orang-orang Cina. Apabila orang Eropah memperkenalkan cara melombong dengan menggunakan pam palong dan kapal korek,  pengeluaran bijih timah berlipat ganda hasilnya. Secara tidak langsung ia telah membuka banyak peluang pekerjaan kepada penduduk Kampar dan kawasan sekitarnya. Keadaan ini berterusan sehinggalah menjelang kemerosotan pasaran timah pada awal tahun 1993. 

Hari ini, Kampar telah membangun sebagai pusat pentadbiran Daerah Kecil Kampar dan Gopeng serta menjadi sebuah pusat perniagaan dan kewangan yang menjadi tumpuan ramai. Banyak kawasan perindustrian seperti Taman Perindustrian Gopeng dan Bandar Baru Kampar telah dibangunkan dan ia memberi banyak peluang pekerjaan kepada penduduk-penduduk di sekitarnya. Kepesatan sektor perindustrian ini telah menarik minat para penduduk luar dan tempatan untuk berhijrah ke daerah ini.  

Selain daripada menjadi pekerja industri, penduduk di Daerah Kampar ini juga menjalankan aktiviti pertanian iaitu mengusahakan dusun buah-buahan dan sayur-sayuran. Oleh kerana majoriti penduduk Kampar adalah masyarakat Cina, maka aktiviti perniagaan telah menjadi mata pencarian utama mereka. 

Aktiviti penternakan juga giat dilakukan di Daerah Kampar ini khususnya penternakan ikan air tawar dan ikan hiasan. Ini adalah kerana di Daerah Kampar terdapat banyak bekas lombong bijih timah yang begitu sesuai untuk menjalankan aktiviti tersebut. Di samping penternakan ikan, penternakan lembu, kambing, burung unta dan itik juga ada di jalankan di kawasan ini.

 Penempatan Tradisional 
Kebanyakan masyarakat Kampar pada hari ini tinggal di kawasan penempatan tradisional yang memang wujud sejak awal lagi. Penempatan-penempatan tradisional itu terdiri daripada 4 kategori utama iaitu:

Kampung Baru contohnya Kopisan
Perkampungan Orang Asli
Kampung Tradisional contohnya Kg Lawan Kuda
Kampung Tersusun contohnya Kg. Tersusun Gopeng

Kampung baru selalunya didiami oleh orang Cina dan India, manakala kampung tradisional dan kampung tersusun dihuni oleh kaum Melayu. Ini mungkin kesan daripada konsep pecah dan perintah semasa pendudukan Inggeris dahulu, atau kesan daripada cubaan komunis pada pertengahan abad ke 20.

Di samping tinggal di penempatan-penempatan tradisional, ramai juga penduduk di kawasan ini menetap di taman-taman dan bandar-bandar baru terutama sekali bagi penduduk yang baru berhijrah ke daerah ini. Di atas pembangunan yang pesat dan tersusun ini, maka pemaju-pemaju perumahan telah membuka banyak taman dan kawasan baru bagi menampung penduduknya yang kian bertambah.

 Kawasan Pelancongan 
Secara amnya, kawasan pelancongan di Kinta Selatan terdiri daripada kawasan alam semulajadi contohnya kawasan air terjun. Ini disebabkan Kinta Selatan berhampiran dengan banjaran Titiwangsa, dan mempunyai banyak gunung-gunung batu kapur.

Walaupun Kinta mempunyai banyak bekas lombong yang boleh dibangunkan sebagai pusat permainan air, setakat ini tiada pelabur luar yang ingin membangunkan kawasan tersebut. Kawasan-kawasan pelancongan di Kinta Selatan adalah seperti berikut:

 Air Terjun Batu Berangkai
 Air Terjun Taman Sri Kampar
 Air Terjun Sungai Salu
 Gua Tempurung

 Rujukan 

 https://www.mdkampar.gov.my/

Kinta Selatan
Daerah Kinta Selatan